《罢官有期怀寄历阳朋好》
宋代·贺铸

迅雨荡阑暑，层飚披滞云。
澄川缭楚甸，新阳丽秋旻。
物候岂不嘉，中怀怆离群。
亲朋满城邑，系滞此江濆。
及瓜信匪遥，遂作河梁分。
何人具供帐，樽酒展殷勤。
一聆雪儿歌，载凄游子魂。
津鼓惊朝梦，□烟生夕曛。
所悲紫兰缨，复染京洛尘。
春风有归雁，报我相思文。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。